
A bibliai elemek szerepe és értelmezése Lydia Millet „Egy gyermekbiblia” című regényében

Kulcsszavak: gyermekbiblia; Midrás; bibliai elemek;
Lydia Millet regénye, "A Children’s Bible" (Egy gyermekbiblia), egy gondolatébresztő alkotás, amely felhívja a figyelmet napjaink problémáira, például a környezetszennyezésre, ugyanakkor a generációk közötti szakadékokat és az értelemkeresést is vizsgálja. Dolgozatomban a regényben megjelenő bibliai elemek és utalások ábrázolását és lehetséges értelmezését vizsgálom Paul Ricoeur értelmezéselméletének segítségével. Célom továbbá az is, hogy megvizsgáljam, milyen szerepet töltenek be ezek a bibliai elemek Millet narratívájában, valamint hogy bemutassam, Ricoeur elmélete hogyan tárja fel ezek jelentőségét az olvasó világának alakításában, és hogy ez hogyan figyelhető meg a regényben, például Jack esetében, amikor találkozik a bibliai szöveg világával.
Ezen kívül foglalkozom azzal is, hogy a regény és a bibliai utalások midrási megközelítése miként segíti az eredeti bibliai történetek megértését. Dolgozatom rámutat arra is, hogy az írónő miként helyezi a bibliai elemeket és történeteket napjaink kontextusába, ezáltal hangsúlyozva a Biblia időtlen relevanciáját. A tanulmány célja, hogy értelmet adjon a regényben megjelenő bibliai elemeknek, beleértve azokat is, amelyek látszólag irrelevánsnak tűnnek a narratíva szempontjából, és végül elmélyítse a bibliai történetek és a kortárs irodalom közötti kapcsolat megértését.



